b"\n_START_ARTICLE_\nMaan\n_START_SECTION_\nGeografia\n_START_PARAGRAPH_\n\xc3\x89s un oasi a la plana des\xc3\xa8rtica, rodejada de jardins; t\xc3\xa9 a l'oest la cadena d'al-Sharat de fins a 1.727 metres. A la ciutat i rodalia abunden les fonts: la m\xc3\xa9s propera \xc3\xa9s Ayn al-Dawawi; una altra important \xc3\xa9s de d'Ayn al-Djitta.\n_START_SECTION_\nHist\xc3\xb2ria\n_START_PARAGRAPH_\nS'han trobar vestigis paleol\xc3\xadtics que proven que la regi\xc3\xb3 fou habitada en la prehist\xc3\xb2ria. Quan es van desenvolupar el nomadisme i el comer\xc3\xa7, fou un nus de comunicacions entre l'Ar\xc3\xa0bia i Damasc i els ports fenicis, ruta que fou utilitzada pels sabeus. Una pista unia el golf d'Akaba amb Maan, i altres vies es distribu\xc3\xafen cap al Moab al nord, cap a la ruta d'al-Mawala a l'oest (en direcci\xc3\xb3 a Gaza i Egipte), i cap a l'oasi de Dumat al-Djandal al sud (en direcci\xc3\xb3 a Babil\xc3\xb2nia i el golf P\xc3\xa8rsic). L'abund\xc3\xa0ncia de fonts la feia el lloc ideal per l'establiment hum\xc3\xa0 i lloc de parada obligat de les caravanes. Una col\xc3\xb2nia sabea o minea hauria existit a la ciutat al primer mil\xc2\xb7lenni aC, amb un resident sud\xc3\xa0rab vetllant pels seus interessos. A la meitat del segle VIII aC se sap que un ex\xc3\xa8rcit assiri van arribar a la zona._NEWLINE_Sota els nabateus el centre del comer\xc3\xa7 va passar a Petra. Domini rom\xc3\xa0 sota Traj\xc3\xa0, sota els bizantins va passar a la tribu iemenita dels al-Djudham, feudat\xc3\xa0ria de l'emperador i dins la confederaci\xc3\xb3 dels ghass\xc3\xa0nides. Farwa ibn Amr al-Djuthamiyy governava per compte dels bizantins quan es va convertir a l'islam i va enviar al Profeta com a regal una mula blanca. Despr\xc3\xa9s de la batalla de Mutah (629) en que l'ex\xc3\xa8rcit \xc3\xa0rab fou rebutjat, Farwa fou empresonat pels bizantins i despr\xc3\xa9s el van crucificar prop de la font d'Afra. En revenja els musulmans van enviar un ex\xc3\xa8rcit des de Medina, manat per Osama ibn Zaid, que va conquerir Ma'an. _NEWLINE_Sota els omeies, Ma'an fou una ciutat pr\xc3\xb2spera merc\xc3\xa8s a estar en la ruta dels pelegrins cap a la Meca, ruta que en sis dies portava de Ma'an a la costa passant per Petra i les muntanyes al-Sharat, Sughar, Ariba, al-Quds i Ramla. Fou la pla\xc3\xa7a forta del districte d'al-Sharat, al jund d'al-Urdunn. Sota els mamelucs fou capital d'una n\xc3\xa0hiya i un important mercat d'esclaus. El 1559 els otomans van construir el fort de Saraya a la ciutat. Fou el centre del pelegrinatge des de Turquia i S\xc3\xadria durant els segles XV a XIX. Al segle XVIII des de Maan s'enviava el k\xc3\xa0tib al-hajj a Damasc per informar de l'estat del pelegrins._NEWLINE_La ciutat estava formada per dos nuclis diferenciats: al nord Maan as-Saghira o aix-Xamiyya (a vegades tamb\xc3\xa9 al-Maghara), que el 1910 tenia una poblaci\xc3\xb3 de 600 persones; i al sud Maan al-Kabira o al Misriyya (tamb\xc3\xa9 al-Hijaziyya) que tenia m\xc3\xa9s de 1000 habitants en la mateixa data. La ciutat era a vegades anomenada en conjunt com Maan al-Mudiriyya d'en\xc3\xa7\xc3\xa0 que en temps de Solim\xc3\xa0 I va esdevenir seu d'un governador; el sult\xc3\xa0 hi va construir un palau i un serrall pel caimacan local que depenia del governador del Bilad al-Sham (S\xc3\xadria). El 1902 l'estaci\xc3\xb3 ferrovi\xc3\xa0ria va connectar Maan amb Damasc i amb Medina. Despr\xc3\xa9s de la caiguda de Damasc en mans franceses el 1920 (despr\xc3\xa9s de la batalla de Maysalun el 24 de juliol de 1920, el seu germ\xc3\xa0 l'emir de Transjord\xc3\xa0nia Abdallah va llen\xc3\xa7ar una crida des de Maan a recuperar S\xc3\xadria (5 de gener de 1921) i va formar el nucli de l'Ex\xc3\xa8rcit \xc3\x80rab que despr\xc3\xa9s fou la Legi\xc3\xb3 \xc3\x80rab._NEWLINE_Al segle XX hi havia certa activitat agr\xc3\xadcola amb producci\xc3\xb3 d'algunes fruites i llegums; tamb\xc3\xa9 hi havia palmeres. En un uadi proper hi creixen ac\xc3\xa0cies (talh) de la varietat anomenada umm ayyash, amb la fusta de les quals es fabriquen diversos utensilis per consum local. La poblaci\xc3\xb3 el 1912 s'estimava en 3.000 habitants (probablement una sobrevaloraci\xc3\xb3) i no va augmentar fins al 1932 quan apareix amb la mateixa quantitat; el 1956 eren 4.500 i el 1973 va arribar a 9.500. A Ma'an es van produir enfrontaments entre grups de l'ex\xc3\xa8rcit jord\xc3\xa0 i islamistes el 2002 despr\xc3\xa9s de la mort d'un diplom\xc3\xa0tic dels Estats Units.\n_START_SECTION_\nEducaci\xc3\xb3\n_START_PARAGRAPH_\nLa Universitat d'al-Hussein ibn Talal \xc3\xa9s l'\xc3\xbanica universitat a Ma'an, ofereix graduacions en enginyeria, arts, ci\xc3\xa8ncia, administraci\xc3\xb3 empresarial, arqueologia, educaci\xc3\xb3 i infermeria. La universitat es troba als afores, a 9 km a l'oest, i fou creada el 1999 sent abans una branca de la universitat de Mutah; es va traslladar al nou campus el setembre del 2004.\n_START_SECTION_\nEconomia\n_START_PARAGRAPH_\nUna nova zona econ\xc3\xb2mica nova (Ma'an Special Economic Zone) es va establir als darrers anys per encoratjar a diverses ind\xc3\xbastries a instal\xc2\xb7lar-se a la zona, i ha comen\xc3\xa7at a donar fruits."